als_Latn dik_Latn sag_Latn
Shumë shoh të revoltuar apo edhe të lumtur, shqiptarë e shqiptare lidhur me zgjedhjen e Presidentit Trump në Amerikë ose me paradën e grave atje dhe në vende të tjera, si medemek kundërpërgjigje ndaj “zgjedhës” së re.
Ajo që m’u duk krejt qesharake duke u nisur nga pozita e njeriut të ndjeshëm dhe pastaj feministes, është patetizmi mbarëshqiptar, mbi respektivisht të dyja ngjarjet.
Së pari: Shqiptarët nuk kanë asnjë arsye të trishtohen sepse politika amerikane nuk mvaret nga asnjë prej liderëve tanë dhe nga asnjë shqiptar me “green card”. Ashtu sikurse, edhe politika shqiptare, shqip: është vetëm një aneks i një aneksi tjetër në Shtëpinë e Bardhë.
Gjithashtu, nuk mendoj se konflikti i prezumuar mes Trump dhe Sorros është hall që ka arsye për t’u mbajtur nga ne, shqiptarët. Stërhollimet e këtyre marrëdhënieve qepen në qarqe të tjera ku nuk ka se si të bëjë pjesë asnjë shqiptar me rrogën mesatare 2000 – 4000 leke në muaj. Pra, i gjithë gëzimi apo trishtimi është thjesht një “hall” më shumë, por i kotë, kafenesh, fejsbuku ose më keq: llapaqenëri shterpe.
Së dyti: Konspiracionet dhe manipulimet me pasoja, në fakt, ndodhin pikërisht këtu, në Shqipëri, ku gëlojnë edhe më shumë probleme të tipit: Pse Trump i foli egër Melanias? A ka implikime të tij me spiunazhin rus? Apo, si do t’i trajtojë Trump shqiptarët. Pra, pyetja më urgjente dhe me vend në këtë rast do të ishte: Si po e trajtojnë shqiptarët njëri-tjetrin dhe Shqipërinë?
Së treti, gratë shqiptare feministe që iu bashkuan virtualisht protestave ditën e inaugurimit në SHBA, lind pyetja: Pse iu bashkuan?! Në mbrojtje të kujt?! Në emër të kujt?! Kam përshtypjen që solidariteti mes tyre, në këto kushte, nuk vlen. Nuk vlen, kur ato ndërkohë vazhdojnë të durojnë dhe justifikojnë burrat e vendit të tyre, nuk vlen kur në mbrëmje flenë me ndjesinë se të nesërmen duhet sërish të durojnë shefat e bezdisshëm, vetëm për të mos humbur rrogën.
Nuk vlen, kur ju, edhe duke u konsideruar si “feministe”, hidhni poshtë një shoqe për një fjalë. Nuk vlen, sepse feminizmi është në vepra të përditshme, jo në megafonë. Feministet janë së pari gra që mbrojnë gra, me vepra, qofshin këto: të bukura, më pak të bukura, bjonde, kuqe, brune, obeze apo anoreksike. Feministet nuk mund të paragjykojnë, por vetëm të kuptojnë dhe veprojnë. Kushdo që gjykon a paragjykon nuk mund të quhet kurrë “luftëtar/e e feminizmit” dhe as e të drejtave të njeriut. Është kundër çdo logjike kur gra bashkëpunojnë me patriarkatin e pseudofeministeve për të teorizuar një realitet që nuk i përket fare atyre: në Amerikë, apo kudo tjetër. Dëshironi të tregoni feminizmin:
– Ndihmoni miken tuaj për të kaluar një kohë të vështirë.
– Ndihmoni dikë që ju ka ndihmuar.
– Ndihmoni një grua të gjejë një punë ose një punë më të mirë.
Këto janë kauzat tuaja, dhe të miat. Vetëm kështu do të qullosim diçka, me apo pa megafonë! Për politikën dhe për feminizmin! Sepse askush nuk do t’ia dijë se si “dukemi” në protesta.
VINI RE: Ky shkrim është pronësi intelektuale e faqes së specializuar GentleWoman.al
(Titulli i origjinalit: ‘Një gllënjkë kthjelltësi’)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn